US verwelkom ‘robuuste debat’ oor taalbeleidLede van die DAK Netwerk, ŉ groep vir voorheen benadeelde Afrikaanssprekendes, het die memorandum aan die US oorhandig. (Foto: Mia Slabbert) Die Universiteit Stellenbosch (US) sê hy verwelkom die insette en kommentaar op sy taalbeleid. Die universiteit het gereageer nadat lede van die DAK Netwerk, ŉ groep vir voorheen benadeelde Afrikaanssprekendes, Vrydag tydens ŉ protesoptog na die US opgeruk en ŉ memorandum aan sy bestuur oorhandig het. Dr. Leslie van Rooi, senior direkteur van sosiale impak en transformasie, het die memorandum namens die US ontvang. Van Rooi sê die universiteit sien daarna uit om saam met belangegroepe te werk om die toekoms van Afrikaans as ŉ taal van die land – en as deel van ŉ multikulturele en veeltalige universiteit – te verseker. Prof. Deresh Ramjugernath, viserektor van leer en onderrig, in wie se portefeulje die taalbeleid val, sê daar heers groot belangstelling in die hersiening van die universiteit se taalbeleid. “Die universiteit verwelkom uiteenlopende menings en sienings, asook ŉ robuuste debat. Dit is duidelik dat verskeie belangegroepe veral die posisie van Afrikaans op die hart dra, soos vandag se optog deur die DAK Netwerk ook bewys.” Dr. Leon Schreiber, DA-LP en die party se kiesafdelingshoof in Stellenbosch, het gesê die party was ook by die betoging om te luister na die “uitsluiting wat veroorsaak word deur die universiteit se weiering om Afrikaans gelyk te stel met Engels. “Die boodskap is duidelik: Mense van diverse gemeenskappe dring aan op gelykheid en moedertaalonderrig,” sê Schreiber. ŉ Herrie het vroeër by die universiteit gewoed nadat klagtes van talle studente by verskeie van die US se koshuise aan die lig gekom het dat hulle nie toegelaat word om met mekaar Afrikaans te praat nie. Die DA het die universiteit by die Menseregtekommissie verkla en ŉ petisie van stapel gestuur om die reg op moedertaalonderrig by die US te help beskerm.